*Likumprojekts*

### Grozījumi Valsts sociālo pabalstu likumā

### Izdarīt [Valsts sociālo pabalstu likumā](https://likumi.lv/ta/id/68488-socialo-pakalpojumu-un-socialas-palidzibas-likums) (Latvijas Republikas Saeimas un Ministru Kabineta Ziņotājs, 2002, 23. nr.; 2003, 2. nr.; 2004, 5., 24. nr.; 2005, 22., 24. nr.; 2006, 7. nr.; 2007, 22., 24. nr.; 2009, 15., 23. nr.; Latvijas Vēstnesis, 2010, 47. nr.; 2012, 190. nr.; 2013, 217., 228. nr.; 2014, 183. nr.; 2015, 127. nr.; 2016, 241. nr.; 2017, 242. nr.; 2019, 45., 75. nr.; 2020, 240 A. nr.; 2021, 86 A. nr.) šādus grozījumus:

1. 6. pantā:

izteikt otrās daļas 2.punkta otro teikumu šādā redakcijā:

“Šādā gadījumā pabalstu piešķir līdz dienai, kad bērns sasniedz 20 gadu vecumu vai stājas laulībā.”

izteikt 2.1 daļu šādā redakcijā:

“(21) Ģimenes valsts pabalstu par bērnu ar invaliditāti vecumā no viena gada līdz 18 gadiem piešķir no dienas, kad bērnam noteikta invaliditāte, un turpina izmaksāt līdz dienai, kad viņš sasniedz 20 gadu vecumu, ja personai arī pēc 18 gadu vecuma sasniegšanas ir noteikta invaliditāte. Ģimenes valsts pabalsta par bērnu ar invaliditāti izmaksu pārtrauc, ja persona, par kuru ģimenes valsts pabalsts piešķirts, stājas laulībā.​”

1. Izteikt 7.1 panta pirmo daļu šādā redakcijā:

“(1) Bērna ar invaliditāti kopšanas pabalstu piešķir personai, kas kopj bērnu, kuram Veselības un darbspēju ekspertīzes ārstu valsts komisija ir noteikusi invaliditāti un izsniegusi atzinumu par īpašas kopšanas nepieciešamību. Ministru kabinets nosaka kritērijus, atbilstoši kuriem Veselības un darbspēju ekspertīzes ārstu valsts komisija sniedz atzinumu par īpašas kopšanas nepieciešamību personai līdz 18 gadu vecumam.”

1. Izteikt 12. panta pirmo daļu šādā redakcijā:

“(1) Pabalstu transporta izdevumu kompensēšanai personai ar invaliditāti, kurai ir apgrūtināta pārvietošanās, piešķir personai, kurai pašai vai kuras bērnam normatīvajos aktos paredzētajā kārtībā ir noteikta invaliditāte un Veselības un darbspēju ekspertīzes ārstu valsts komisija ir izsniegusi atzinumu par medicīniskajām indikācijām vieglā automobiļa speciālai pielāgošanai un pabalsta saņemšanai transporta izdevumu kompensēšanai. Ministru kabinets nosaka kritērijus, atbilstoši kuriem Veselības un darbspēju ekspertīzes ārstu valsts komisija sniedz atzinumu par medicīniskajām indikācijām vieglā automobiļa speciālai pielāgošanai un pabalsta saņemšanai transporta izdevumu kompensēšanai.”

1. 12.1 pantā:

izslēgt pirmās daļas ievaddaļā vārdus “atbilstoši Ministru kabineta noteiktajiem kritērijiem”;

papildināt pantu ar 1.1 daļu šādā redakcijā:

 “(11) Ministru kabinets nosaka kritērijus, atbilstoši kuriem Veselības un darbspēju ekspertīzes ārstu valsts komisija sniedz atzinumu par īpašas kopšanas nepieciešamību šā panta pirmajā daļā minētajām personām.”

1. 13. pantā:

izslēgt pirmās daļas 1.punktā vārdus “nav nodarbināta (nav uzskatāma par darba ņēmēju vai pašnodarbināto saskaņā ar likumu "[Par valsts sociālo apdrošināšanu](https://likumi.lv/ta/id/45466-par-valsts-socialo-apdrosinasanu)") un ir”;

izteikt ceturto daļu šādā redakcijā:

“(4) Ja pabalsta saņēmējs izbrauc no Latvijas Republikas uz pastāvīgu dzīvi ārvalstī, valsts sociālā nodrošinājuma pabalsta izmaksu izbeidz, izmaksājot personai pabalstu divu mēnešu apmērā, tā aprēķinā piemērojot tādu pabalsta apmēru, uz kādu personai bija tiesības izbraukšanas brīdī.”

1. 20.pantā:

svītrot pirmās daļas 1. punktā vārdus “vai bērns, par kuru tiek maksāts pabalsts,”;

izteikt otrās daļas ievaddaļu šādā redakcijā:

“(2) Šā likuma [6.](https://likumi.lv/ta/id/68483#p6), [6.1](https://likumi.lv/ta/id/68483#p6.1), [7.](https://likumi.lv/ta/id/68483#p7), [7.1](https://likumi.lv/ta/id/68483#p7.1), [8.2](https://likumi.lv/ta/id/68483#p8.2), [9.](https://likumi.lv/ta/id/68483#p9), 10., 12. pantā un 13.panta pirmās daļas 3.punktā minētajā gadījumā pabalsta izmaksu pārtrauc, ja:”

izteikt otrās daļas 1.punktu šādā redakcijā:

“1) bērns ir ievietots ilgstošas sociālās aprūpes un sociālās rehabilitācijas institūcijā vai audžuģimenē, atrodas ieslodzījuma vietā vai sociālās korekcijas izglītības iestādē, vai bērnam ir iecelts aizbildnis, izņemot, ja aizbildnība ir nodibināta vecāka, kurš ir sasniedzis likumā "[Par sociālo drošību](https://likumi.lv/ta/id/36850-par-socialo-drosibu)" noteikto sociālās rīcībspējas vecumu, nepilngadības dēļ;”

svītrot 2.1 daļu.

1. Papildināt likumu ar 24. pantu šādā redakcijā:

“24. pants. Informācijas apmaiņa par ieslodzījuma vietā un sociālās korekcijas izglītības iestādē esošām personām

(1) Ieslodzījuma vietu pārvalde un Izglītības un zinātnes ministrija sniedz informāciju Valsts sociālās apdrošināšanas aģentūrai lēmuma pieņemšanai par valsts sociālo pabalstu izmaksas pārtraukšanu vai piešķiršanu šā likuma 20. panta pirmās daļas 1.punktā un otrās daļas 1.punktā minētajām personām, kuras atrodas ieslodzījuma vietā vai sociālās korekcijas izglītības iestādē, nododot šādu informāciju:

1. personas vārds, uzvārds un personas kods;
2. datums, no kura persona atrodas ieslodzījuma vietā vai sociālās korekcijas izglītības iestādē;
3. datums, kad persona tikusi atbrīvota vai kad pārtraukta personas uzturēšanās ieslodzījuma vietā vai sociālās korekcijas izglītības iestādē.

(2) Valsts sociālās apdrošināšanas aģentūra apstrādā un uzglabā Sociālās apdrošināšanas informācijas sistēmā datus par šā panta pirmajā daļā minētajām fiziskajām personām, kuras saņem valsts sociālos pabalstus vai par kurām saņem valsts sociālos pabalstus. Datus par personām, kuras nesaņem vai par kurām nesaņem valsts sociālos pabalstus, Valsts sociālās apdrošināšanas aģentūra dzēš nekavējoties pēc to saņemšanas un apstrādes.”

1. Papildināt pārejas notikumus ar 36. un 37. punktu šādā redakcijā:

“36. Grozījums šā likuma 13.panta pirmās daļas 1.punktā attiecībā uz nodarbinātības nosacījuma izslēgšanu stājas spēkā 2022.gada 1.martā.

37. Šā likuma 24.pantā minētais attiecībā uz Ieslodzījuma vietu pārvaldi stājas spēkā 2022. gada 1.novembrī, kad Ieslodzījuma vietu pārvalde uzsāk informācijas nodošanu, izmantojot Ieslodzīto informācijas sistēmu. Līdz 2022.gada 31.oktobrim valsts sociālo pabalstu izmaksu personām, kuras atrodas ieslodzījuma vietā, pārtrauc, ja VSAA rīcībā ir informācija par personas nonākšanu ieslodzījuma vietā.”

Iesniedzējs:

labklājības ministrs G.Eglītis

Vīza: valsts sekretārs I.Alliks